Na temelju članka 58. i 118. Zakona o odgoju i obrazovanju u osnovnoj i srednjoj školi i članaka 50. i 147. Statuta Osnovne škole «Pehlin», u suradnji s Učiteljskim vijećem, Vijećem učenika i Vijećem roditelja, Školski odbor na sjednici održanoj 11.02.2010. godine donio je

**PRAVILNIK O** **KUĆNOM REDU**

I. OPĆE ODREDBE

Članak 1.

Ovim se Pravilnikom o kućnom redu (u daljem tekstu:Pravilnik**)** utvrđuju:

1. pravila i obveze ponašanja u Osnovnoj školi «Pehlin» (u daljem tekstu: Škola), unutarnjem i vanjskom prostoru,
2. pravila međusobnih odnosa učenika
3. pravila međusobnih odnosa učenika i djelatnika
4. radno vrijeme
5. pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
6. način postupanja prema imovini.

Članak 2.

Ovaj Pravilnik odnosi se na sve osobe za vrijeme njihova boravka u školskim prostorima.

Članak 3.

S odredbama ovog Pravilnika razrednici su dužni upoznati učenike i njihove roditelje odnosno skrbnike.

Jedan primjerak Pravilnika ističe se na vidljivom mjestu kod ulaznih vrata u školu.

II. PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU

Članak 4.

Učenici, djelatnici Škole te druge osobe mogu boraviti u prostoru Škole tijekom

radnog vremena Škole.

Članak 5.

U prostoru Škole zabranjeno je:

1. nošenje oružja,
2. pisanje po zidovima i inventaru Škole,
3. pušenje,
4. unošenje i konzumiranje alkohola i narkotičnih sredstava,
5. unošenje sredstava, opreme i uređaja koji mogu izazvati požar i eksploziju,
6. unošenje tiskovina nepoćudnog sadržaja,
7. igranje igara na sreću i sve vrste kartanja,
8. bacanje izvan koševa za otpatke papira, žvakaćih guma i sl.,
9. dovođenje životinja u prostorije i okoliš Škole,
10. nošenje nakita veće vrijednosti i nakita koji može izazvati ozljeđivanje i samoozljeđivanje učenika
11. unošenje većeg iznosa novca.

Učenici ne smiju bez odobrenja ravnatelja dovoditi u školu strane osobe.

Članak 6.

Djelatnici i učenici Škole dužni su se kulturno ponašati za vrijeme boravka u školskom prostoru i uljudno se ophoditi prema roditeljima i drugim osobama koje borave u Školi, kao i u međusobnoj komunikaciji.

**1. Dolazak u školu i ulazak u školske prostorije**

Članak 7.

Učenici mogu boraviti u Školi u vrijeme određeno za nastavu i ostale oblike odgojno-obrazovnog rada.

Učenik je dužan doći u Školu najmanje 10 minuta prije početka nastave i drugih oblika odgojno-obrazovnog rada, a napustiti Školu najkasnije 15 minuta nakon završetka školskih obveza.

Članak 8.

Učenik je dužan nakon dolaska u Školu odjevne predmete i osobne stvari odložiti na mjesto određeno za tu namjenu.

Članak 9.

Učenici koji su neopravdano zakasnili na nastavu pričekat će početak sljedećeg sata u maloj dvorani ili na dvorištu Škole, ovisno od vremenskih prilika.

U slučaju kašnjenja učenik je dužan javiti se razredniku.

Članak 10.

Roditelj je dužan doći u Školu u zakazano vrijeme na roditeljske sastanke i informacije, pričekati ispred Škole dok razrednik ili osoba s kojom se dogovorio ne dođe po njega.

Roditelj koji dovodi dijete, ostavlja ga u dvorištu Škole i ne ulazi u Školu.

**2. Red u učionicama i ostalim prostorima Škole**

Članak 11.

Prije početka rada učionicu otvara razredni, odnosno predmetni učitelj.

Učenici ulaze u učionicu i na svom radnom mjestu vrše pripremu za početak nastave.

Učenici ne mogu samovoljno mijenjati mjesta u učionici. Raspored učenika vrši razredni, odnosno predmetni učitelj.

Učenicima je dopušteno ući u kabinet samo u prisutnosti učitelja.

Članak 12.

Tijekom nastave učenici ne smiju razgovarati, šaptati, dovikivati se, prepirati i

šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati.

Članak 13.

Učenicima je zabranjeno u školu unositi mobitel, iPod, MP3, elektronske igrice i druge slične aparate.

Učitelj je dužan privremeno oduzeti aparat i pohraniti ga kod razrednika ili ravnatelja, po koji može doći isključivo roditelj.

Učitelji ne smiju na nastavi koristiti mobilni telefon i obvezni su ga isključiti prije početka nastave.

Članak 14.

Kada učenik ili druga osoba službeno ulaze u učionicu ili drugi prostor u kojemu se tada održava nastava treba prije ulaska pokucati, kad uđe pozdraviti, priopćiti učitelju razlog dolaska i po obavljenom poslu uz pozdrav izaći iz učionice.

Članak 15.

Učenici ulaze u dvoranu za tjelesnu i zdravstvenu kulturu i rade uz vođenje razrednog ili predmetnog učitelja, a pod njegovim nadzorom u pristojnom redu napuštaju dvoranu nakon završenog sata.

Za vrijeme nastave tjelesne i zdravstvene kulture dvorana i garderobe se obvezno zaključavaju.

Članak 16.

Za vrijeme petominutnih odmora učitelji nadziru ispred svojih učionica ponašanje učenika, izlazak učenika iz učionice i ulazak svih učenika sljedećeg razreda u učionicu.

U vrijeme desetominutnih odmora učenici marendaju u učionicama u kojima su se zatekli prethodni sat.

Predmetni učitelj određuje učenike koji će donijeti marendu.

Prije obroka učenici su dužni oprati ruke. Učenici su dužni sa sobom nositi papirnate ubruse. Prije objeda učenici trebaju imati ispred sebe papirnate ubruse.

Tijekom marende učenici su dužni biti u učionici sa svojim učiteljem.

Iz zdravstvenih razloga poželjno je da svi učenici marendaju bilo školsku ili od kuće donesenu marendu.

Članak 17.

Na velikom odmoru za lijepog vremena učenici izlaze iz svojih učionica na školsko dvorište.

Za lošeg vremena učenici se zadržavaju u ulaznom holu Škole.

Članak 18.

Učenicima je zabranjeno trčati po učionici, hodnicima i stubištima te na bilo koji način narušavati red i mir i dovoditi u opasnost sebe i druge učenike, učitelje i ostale djelatnike Škole.

Stubištem se učenici kreću desnom stranom, umjerenim hodom, jedan po jedan, a ne u grupama.

Članak 19.

Učenici su dužni održavati čistoću i urednost učionica, kabineta, dvorane za tjelesnu i zdravstvenu kulturu, sanitarnih čvorova, hodnika, dvorišta i igrališta kao i svih drugih prostora Škole i van nje u kojima se odvija odgojno-obrazovni rad i u kojima učenici borave stalno ili povremeno.

Učenici se, uz vođenje djelatnika Škole, brinu za lijep izgled učionica, hodnika i okoliša škole njegovanjem cvijeća i zelenila, ukrašavanjem zidova i panoa raznim učeničkim radovima.

**3. Red na školskom dvorištu i školskom igralištu**

Članak 20.

Na školskom dvorištu učenici se zadržavaju za vrijeme okupljanja prije početka nastave i za vrijeme velikog odmora.

Na školskom igralištu učenici starijih (5.-8.) razreda se zadržavaju za vrijeme velikog odmora.

Zabranjeno je bacanje papira, otpadaka hrane i drugih otpadaka po školskom dvorištu i školskom igralištu.

Za vrijeme planiranog boravka učenika u školi zabranjeno je napuštanje školskih prostora, osim u opravdanim situacijama.

Članak 21.

Na školskom igralištu je zabranjeno parkiranje osim u iznimnim situacijama.

**4. Održavanje reda**

Redar

Članak 22.

Svi učenici vrše dužnost redara u razrednom odjelu i izmjenjuju se tjedno kako odredi razrednik, abecednim redom.

U razrednom odjelu tjedno se određuju dva redara.

Članak 23.

Dužnosti i prava redara su:

1. izvještavati o nađenim predmetima učitelja, a učitelj predmete odnosi u tajništvo,
2. izvještavati predmetnog učitelja o odsutnosti učenika sa sata,
3. brinuti za čistoću školske ploče, pomoći učitelju pri pripremi nastavnih sredstava i pomagala za nastavni sat,
4. voditi brigu o pravilnom korištenju namještaja te pravilnom rasporedu školskih klupa i stolica prije i nakon nastavnog sata,
5. vrši druge poslove koje odredi predmetni učitelj i razrednik,
6. nakon završetka nastave posljednji napušta učionicu uz prethodnu provjeru ispravnosti inventara te o uočenim oštećenjima izvješćuje predmetnog učitelja.

Dežurni u školi

Članak 24.

U cilju pravilnog odvijanja radnog dana u školi se organizira dežurstvo učitelja.

Članak 25.

Dežurni učitelj ima naročito ove dužnosti i prava:

1. biti na mjestu dežurstva 30 minuta prije početka nastave,
2. pozvati učenike za početak nastave,
3. prijaviti nastale štete koje mu prezentiraju učenici ili ih sam uoči,
4. po potrebi zatražiti hitnu pomoć liječnika i/ili policije te izvijestiti roditelje učenika,
5. obavlja i druge poslove na temelju zaključaka Učiteljskog vijeća i općih akata Škole.

Raspored i obveze dežurnih učitelja određuje ravnatelj Škole.

**5. Odijevanje i osobna higijena**

Članak 26.

Učenici dolaze u školu uredno i pristojno obučeni, uobičajeno za većinu djece i mladeži. Nije dopušteno napadno i neprihvatljivo oblačenje koje izaziva osudu i negodovanje ostalih učenika, učitelja i građana.

Članak 27.

Za vrijeme presvlačenja u školi učenici su dužni složiti odloženu odjeću na vješalice, odnosno druga za to određena mjesta i s pažnjom se odnositi prema svojoj i odjeći drugih učenika.

Članak 28.

Učenici su dužni dolaziti u školu uredno počešljani i podšišani (dječaci) na uobičajeni način te održavati osobnu higijenu bez uporabe sredstava uljepšavanja (kozmetike).

Nakon sudjelovanja u nastavi ili drugim oblicima odgojno-obrazovnog rada u kojima se zamaže odjeća ili dijelovi tijela, učenici su se dužni oprati i očistiti odjeću.

**6. Odlazak iz Škole i ponašanje izvan škole**

Članak 29.

Po završetku nastave, zadnji nastavni sat, učitelj zaključava učionicu, izvodi učenike do izlaza iz Škole te pazi da se mirno raziđu, a ključ odlaže na za to odgovarajuće mjesto.

Niti jedan razredni odjel ne smije napustiti učionicu dok učitelj ne pregleda da li je učionica pospremljena.

Kad napuštaju učionicu učenici moraju uzeti svoje stvari i ostavljaju uredno svoje radno mjesto.

Poslije završetka nastave i drugih oblika odgojno-obrazovnog rada nije dozvoljeno zadržavanje u školi ili dvorištu Škole.

Članak 30.

Kada učenici odlaze iz školske zgrade grupno ili čitavi odjeli u pratnji učitelja, zbog posjete izložbi, kazališnoj ili kino predstavi, sistematskom pregledu i sl., prostorije Škole moraju napustiti bez galame i u redu dok učitelj ne dozvoli razlaz.

Članak 31.

U vrijeme rekreacije, ekskurzije, zabava, kulturno-umjetničkih i športskih programa učenici su dužni ponašati se u skladu s kućnim redom.

Na igralištu za vrijeme odvijanja športskih utakmica “navijanje” treba biti primjereno kulturnom ponašanju.

**7. Izostanci**

Članak 32.

Učenici ne smiju bez odobrenja izostajati, zakašnjavati ili napustiti nastavu, izvannastavne aktivnosti, učeničke ekskurzije, kulturno-umjetničke i športske programe i druge radne obveze u školi.

Članak 33.

Sukladno odredbama Statuta Škole učenik može izostati s nastave po odobrenju:

1. predmetnog učitelja s njegovog sata,
2. razrednika do tri radna dana,
3. ravnatelja do sedam radnih dana,
4. Učiteljskog vijeća više od sedam radnih dana.

Svaki izostanak učenika s nastave roditelji su dužni opravdati pismenom ispričnicom.

Roditelj tijekom polugodišta ima pravo 1 dan pismeno opravdati izostanak učenika, a ostale izostanke treba opravdati liječničkom ispričnicom.

III. PRAVILA MEĐUSOBNIH ODNOSA UČENIKA

Članak 34.

U međusobnim odnosima učenici:

1. trebaju pružati pomoć drugim učenicima Škole
2. trebaju dati primjeren savjet drugim učenicima u skladu s njihovim interesima
3. dužni su omogućiti drugim učenicima da iznose svoje mišljenje
4. trebaju informirati druge učenike o događajima u Školi
5. ne smiju ometati druge učenike u učenju i praćenju nastave
6. ne smiju se međusobno vrijeđati, omalovažavati ili fizički obračunavati
7. ne smiju trgovati
8. mogu predlagati osnivanje učeničkih udruga
9. trebaju poštovati i njegovati spolnu ravnopravnost
10. moguustrojavati razne oblike kulturno-umjetničkih, športskih i drugih sadržaja

Članak 35.

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobnog spora učenici su dužni zatražiti pomoć razrednika ili dežurnog učitelja.

IV. PRAVILA MEĐUSOBNIH ODNOSA UČENIKA I DJELATNIKA ŠKOLE

Članak 36.

Učenici su dužni uljudno se odnositi prema učiteljima i drugim zaposlenima u Školi.

Učenici su dužni pozdraviti djelatnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata, bez izgovaranja pozdrava.

Članak 37.

Kod susreta poznatih osoba u školi, izvan Škole i međusobno učenici pozdravljaju sa “DOBRO JUTRO”, “DOBAR DAN”, “DOBRA VEČER”, a kod odlaska sa “DOVIĐENJA”.

Učenici učitelje oslovljavaju s “GOSPOĐO UČITELJICE” i “GOSPODINE UČITELJU” ili “UČITELJICE” i “UČITELJU”, a druge odrasle osobe s “GOSPOĐO” i “GOSPODINE”.

Članak 38.

Učitelji su dužni osobnim primjerom pokazati učenicima način pristojnog ophođenja prema osobama koje ulaze u učionicu tijekom nastavnog sata.

Članak 39.

Za vrijeme pozdravljanja ili razgovora učenika sa starijima u školi ili na ulici nepristojno je držati ruke u džepovima ili žvakati.

Članak 40.

Kod ulaska u Školu ili izlaska iz Škole učenici trebaju dati prednost starijim osobama.

Članak 41.

Učenici smiju samo uz dopuštenje ulaziti u zbornicu, ured ravnatelja i tajnika. Ako trebaju učitelja, s njim mogu razgovarati u učionici ili na hodniku.

Članak 42.

Nikome nije dopušteno iznošenje matične knjige učenika, imenika učenika i dnevnika rada izvan Škole.

Članak 43.

Učitelj ne smije za vrijeme nastave narediti učeniku da izađe iz učionice.

Nije dopušteno kažnjavanje učenika udaljavanjem s nastavnog sata kao niti tjelesno kažnjavanje.

V. RADNO VRIJEME

Članak 44.

Radno vrijeme Škole je od 6,00 do 22,00 sata.

Djelatnici su dužni dolaziti na posao i odlaziti s posla prema rasporedu radnog vremena.

Članak 45.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj.

Zadnji ponedjeljak u mjesecu je «otvoreni dan» kada roditelji mogu komunicirati sa svim učiteljima koji poučavaju dijete, u vremenu od 18-18,45 sati.

Članak 46.

Raspored radnog vremena ravnatelja i tajnika u svezi s prijamom stranaka ističe se na ulaznim vratima Škole.

Članak 47.

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

VI. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA

Članak 48.

U cilju sigurnosti učenika i djelatnika Škole, u Školi je postavljen alarmni sustav sa videonadzorom, kao i sustav centralnog zaključavanja (parlafon).

Početkom školske godine učenici i roditelji dobivaju potrebne informacije o načinu i vremenu dolazaka u Školu (dolazak na nastavu, informacije, roditeljski sastanci).

Članak 49.

Djelatnici Škole u suradnji s učenicima dužni su se skrbiti za siguran boravak i rad u Školi.

Članak 50.

U Školi za vrijeme rada dežuraju učitelji, a prema potrebi i mogućnostima i zaštitar.

Raspored i obveze dežurnih učitelja određuje ravnatelj.

Raspored dežurstava objavljuje se na oglasnoj ploči Škole.

Članak 51.

Mjesto i trajanje dežurstva određuje ravnatelj.

Članak 52.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

Članak 53.

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

VII. POSTUPANJE PREMA IMOVINI

Članak 54.

Svi učenici i djelatnici Škole dužni su čuvati školsku i osobnu imovinu. Svaku nastalu štetu moraju odmah prijaviti dežurnom učitelju koji o tome izvješćuje tajnika Škole. Šteta se može prijaviti i izravno ravnatelju ili tajniku.

Članak 55.

Nađene stvari učenici i djelatnici Škole predaju u tajništvo Škole gdje se pohranjuju do pronalaženja vlasnika.

Škola nije odgovorna za nestanak stvari i novca učenika u vrijeme njihova boravka u školi.

Članak 56.

Nakon isteka radnog vremena djelatnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 57.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti

Članak 58.

Za štetu koja nastane na školskoj i osobnoj imovini odgovaraju njezini počinitelji prema općim propisima obveznog prava.

Štetu nadoknađuje roditelj ili skrbnik učenika prema tržišnoj vrijednosti oštećene stvari u roku 15 dana od dana utvrđivanja vrijednosti oštećene stvari.

Prema učeniku koji je svjesno i namjerno otuđio ili oštetio školsku ili osobnu imovinu primjenjivat će se odgovarajuće pedagoške mjere, sukladno Statutu Škole.

VIII. KRŠENJE KUĆNOG REDA

Članak 59.

Postupanje prema odredbama ovog Pravilnika sastavni je dio radnih obveza djelatnika i učenika Škole.

Djelatnik koji postupi suprotno odredbama ovog kućnog reda odgovoran je za povredu radne obveze.

Učenik koji postupi suprotno odredbama ovog kućnog reda odgovoran je prema Statutu Škole.

Osoba koja za vrijeme boravka u Školi krši kućni red udaljit će se iz prostora Škole.

IX. PRIJELAZNE I ZAVRŠNE ODREDBE

Članak 60.

Ovaj Pravilnik stupa na snagu danom objavljivanja na oglasnoj ploči Škole.

Članak 61.

Stupanjem na snagu ovog Pravilnika prestaje važiti Kućni red od 28.09.2001. godine.

Klasa: 003-05/10-01/1 Predsjednik Školskog odbora:

Urbroj: 2170-55-01-10-1 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rijeka, 11.02.2010. Boško Dumančić, dipl.biol.

Pravilnik o kućnom redu je objavljen 15.02.2010.g. Ravnatelj Škole:

\_\_\_\_\_\_\_\_\_\_\_\_\_\_\_\_\_\_\_

Željko Šimunić, dipl.uč.